Mosie van wantroue kom teen nuwe Pta-burgemeesterDr. Murunwa Makwarela. (Foto: Twitter) ŉ Mosie van wantroue word reeds teen die nuutaangestelde burgemeester van Tshwane beplan – skaars ure nadat hy in sy posisie aangewys is. Die veelpartykoalisie sê hy is teleurgesteld dat dr. Murunwa Makwarela van Cope Dinsdag aangewys is en beplan stappe teen hom en diegene wat hom ondersteun het. “Dit is duidelik dat sommige raadslede van binne die koalisie aangespoor is om bande met die koalisie te verbreek en Makwarela te ondersteun,” sê dr. Corné Mulder, voorsitter van die koalisie-toesiggroep. Volgens Mulder is daar sekere partye binne die koalisie wat “die inwoners van Tshwane uitverkoop het” deur Makwarela te ondersteun en as burgemeester aan te wys. “Die koalisie is in die proses om die betrokkenes te identifiseer en hierdie raadslede sal met dringendheid verwyder en vervang word,” sê hy. “Dit sal gedoen word voordat ŉ mosie van wantroue teen Makwarela ter tafel gelê word.” Die koalisie sal na verwagting eersdaags die pad vorentoe aankondig. Die DA se Cilliers Brink was die koalisie se nuwe burgemeesterskandidaat vir Pretoria. Die veelpartykoalisie beklee sedert 2021 ŉ meerderheid setels in die raad en hou dit steeds. Die DA het intussen uitgevaar teen die gebeure wat Dinsdag afgespeel het en die “onderduimse transaksies waardeur die ANC-EFF-koalisie deur korrupsie en chaos beheer oor Tshwane herower het”, veroordeel. “Partye in die Tshwane-stadsraad het hul ware kleure gewys,” sê Solly Msimanga, leier van die DA in Gauteng. “Terwyl die DA vir Brink gestem het, het ander politieke partye ongelukkig hul eie belang, patronaatskap en politieke opportunisme bo die mense van Tshwane geplaas.”